15 Petere o ne a na le nonofo e nngwe e e molemo—o ne a ikanyega. Fa barutwa ba ga Jesu ba le bantsi ba ne ba tlogela go mo sala morago ka gonne ba ne ba sa tlhaloganye nngwe ya dithuto tsa gagwe, Petere ke ene a neng a buelela baaposetoloi ba ba 12 mme a re: “Morena, re tla tsamaya re ya kwa go mang? Wena o na le mafoko a botshelo jo bo sa khutleng.” (Johane 6:66-68) A bo mafoko ao a tshwanetse a bo a ile a ipedisa pelo ya ga Jesu jang ne! Moragonyana, bontsi jwa baaposetoloi ba ile ba tshaba fa segopa sa batho se ne sa tla go tshwara Mong wa bone. Le fa go ntse jalo, Petere o ne a latela boidiidi jwa batho a tsamaela kwa morago mme a tsena mo teng ga lolwapa lwa moperesiti yo mogolo. O ne a ya koo ka ntlha ya bopelokgale, e seng bogatlapa. Fa Jesu a ntse a botsolodiwa, Petere o ne a tsena mo setlhopheng sa Bajuda ba ba neng ba ikomosa fa molelong. Mongwe wa batlhanka ba moperesiti yo mogolo o ne a mo lemoga mme a mo latofatsa ka gore o ne a ntse a na le Jesu. Ee, Petere o ne a itatola Mong wa gagwe, mme a re se ka ra lebala gore tota go ikanyega le go amega ka Jesu ke gone go dirileng gore Petere a nne mo seemong se se kotsi seo, e le seemo se bontsi jwa baaposetoloi ba neng ba tshabile go tsena mo go sone.—Johane 18:15-27.